
Κύκλος διαλέξεων ‘Αποτυπώματα ιστορίας και πολιτισμού’
 
"Η δολοφονία του Διονύσιου Φραγκόπουλου 
και οι αναρχικοί της Πάτρας" με την Γιώτα Καΐκα

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα πλαίσια της προαγωγής του Πολιτισμού διοργανώνει κύκλο 5+1 διαλέξεων και δύο περιηγήσεων ιστορικού και αρχαιολογικού περιεχομένου, με τίτλο ‘Αποτυπώματα ιστορίας και πολιτισμού’, από τον Οκτώβριο 2026 έως και τον Μάρτιο 2027 με την επιμέλεια της Κωνσταντίνας Ακτύπη αρχαιολόγου και της Γιώτας Καΐκα-Μαντανίκα ιστορικού-φιλολόγου.
Η πρώτη κατά σειρά διάλεξη με θέμα "Η δολοφονία του Διονύσιου Φραγκόπουλου και οι αναρχικοί της Πάτρας" που είχε αναβληθεί τον περασμένο Απρίλιο, θα πραγματοποιηθεί την Παρασκευή 2 Οκτωβρίου στις 8μμ στον πολυχώρο της Κοινο_Τοπίας Καραϊσκάκη 153, ισόγειο, (μεταξύ Πατρέως και Γεροκωστοπούλου).
Για τη συμμετοχή λόγω περιορισμένου αριθμού θέσεων, είναι απαραίτητη η κράτηση στη γραμματεία του συλλόγου στο 2610.622250 (Δευτέρα, Τρίτη, Τετάρτη 11-2μμ και Πέμπτη, Παρασκευή 7-9μμ) & στο 2610.277171 τις υπόλοιπες ώρες, καθώς και στο info@koinotopia.gr. Οι διαλέξεις απευθύνονται στους υποστηρικτές της οργάνωσης. Θα ισχύσει σειρά προτεραιότητας στις δηλώσεις.
Ο Διονύσιος Φραγκόπουλος υπήρξε εμποροτραπεζίτης, ο οποίος το 1896 δολοφονήθηκε από το σανδαλοποιό, αναρχικό Δημήτριο Μάτσαλη. Η δολοφονία έγινε καθώς έβγαινε από την Ευαγγελίστρια μαζί με το φίλο του, επίσης, εμποροτραπεζίτη Ανδρέα Κόλλα. Η δολοφονία συγκλόνισε όχι μόνο την Πάτρα, αλλά και όλη την περιοχή.
Ένα χρόνο μετά τη δολοφονία του διαβάζουμε στον τοπικό τύπο ότι ο Φραγκόπουλος ήταν ένας ευφυής εμποροτραπεζίτης, ο οποίος χρησιμοποιούσε τις ικανότητές του μόνο για τον εαυτό του και όχι για το κοινό συμφέρον.
Το Μέγαρο Φραγκόπουλου βρισκόταν στη γωνία Αγίου Ανδρέου - Πατρέως - Όθωνος Αμαλίας, κατόπιν έγινε οικία Μαραγκοπούλου. Κατεδαφίστηκε το 1981 και σήμερα στη θέση του μεγάρου υπάρχει Τράπεζα. Ήταν ένα από τα παλατάκια της Πάτρας, όπου έμεναν βασιλείς, και σπουδαίοι ξένοι που έρχονταν στην Πάτρα, ενώ το 1848 έμεινε ο κατόπιν αυτοκράτορας της Γαλλίας Ναπολέων Γ’. Είναι καταπληκτική η περιγραφή της χοροεσπερίδος που δόθηκε στο Μέγαρο το 1900, η οποία θα λέγαμε ότι είναι περιγραφή χορού ευρωπαίου ευγενούς. Διαβάζουμε: «Εκείνο το οποίον προ παντός ενεποίησε αίσθησιν κατά την Εσπερίδα του Σαββάτου ήτον η αρμονική των πάντων διάταξις, η στρατιωτική πειθαρχία του υπηρετικού προσωπικού, ιδία δ’ η καλλιτεχνική διαρρύθμισις της τε αιθούσης του χορού και του σουπέ».

